Michael Douglas (Schauspeler)

**Michael Kirk Douglas** (* 25. September 1944 in New Brunswick, New Jersey) is en US-amerikaanschen Schauspeler, Speelbaas un Filmproduzent.

## Leven un Wark
Douglas is de Söhn vun den beropenen Schauspeler Kirk Douglas un den sien eerste Fro Diana Dill. Al mit acht Johren harr he en lütten Optritt in den Film *[[The Big Sky]]*. Douglas güng in de Eaglebrook School in Deerfield, Massachusetts. Na en Studium an de University of California, Santa Barbara is he midden de 1960er Johren na New York City togen, woneem he sik an’t *Neighbourhood Playhouse* un dat *American Place Theater* to’n Schauspeler utbilln laten hett. Sien eerste grote Filmrull in’t Kino harr he 1969 in *Hail, Hero!*

Sien Dörbrook as Schauspeler keem an de Siet vun Karl Malden mit sien Rull in de Krimireeg *The Streets of San Francisco*, de vun 1972 bit 1977 in de USA produzeert weer. Groten Spood harr he dorna ok mit Filmen as *The China Syndrome*, *Romancing the Stone* oder *The Jewel of the Nile*. Mit den Film *One Flew Over the Cuckoo’s Nest* ut dat Johr 1975 hett he sik ok as Filmproduzent en Naam maakt. 1988 hett he för sien Rull in *Wall Street* en *[[Oscar]]* kregen. Een Johr later grünn he denn de Produkschoonsfirma *Stonebridge Entertainment*, de siet 1994 *Douglas-Reuther Productions* heet.

In de fröhen 1990er Johren hett Douglas versöcht, vun lichte Kummedien as *The Jewel of the Nile* lostokamen un sik mehr op kumplexere Filmen as *Basic Instinct* oder *The Game* to kunzentreren. Vun de Kritik kreeg he dorför Loov un ok finanziell harr he dormit Spood. 

2008 is Douglas mit 64 Johren vun’t American Film Institute mit den Pries för’t Levenswark uttekent worrn, wat sien Vadder achteihn Johren vörher ok al todeel worrn is. Övergeven weer de Pries an’m 11. Juli 2009 in Los Angeles.

Douglas weer vun 1997 bit 2000 mit Dinadra Luker verheiraat, mit de he en Söhn (Cameron Douglas, * 1978) hett. In’n November 2000 hett he de Schauspelersche Catherine Zeta-Jones heiraat. Mit ehr hett he en Söhn (* 2000) un en Dochter (* 2003). In’n August 2008 is bekannt worrn, dat Douglas Kehlkoppkrebs hett, gegen den he en Strahlen- un Chemotherapie maakt hett.. In’n Januar 2011 weer mellt, dat de Tumor verswunnen weer. 

## Filmografie (Utwahl)

## Utteken
Michael Douglas weer för sien Filmwark bit hüüt (September 2013) sösstig mol för Filmpriesen vörslahn, vun de he tweeundörtig wunnen hett. Uttekent weer he ünner annern:
* 1976: mit den *[[Oscar]]* in de Kategorie *[[Oscar/Best Film|Best Film]]* för *One Flew Over the Cuckoo’s Nest*
* 1976: mit den *[[Bambi (Filmpries)|Bambi]]* in de Kategorie *Feernsehreeg, Internatschonal* för *The Streets of San Francisco*
* 1979: mit den *Sünnerpries* vun de *[[ShoWest Convention]]* in de Kategorie *Star/Produzent vun’t Johr*
* 1988: mit den *[[Golden Globe]]* in de Kategorie *[[Golden Globe Award/Best Hööftdorsteller – Drama|Best Hööftdorsteller – Drama]]* för *Wall Street*
* 1988: mit den *[[David di Donatello Filmpries]]* in de Kategorie *Best utlännsch Schauspeler* för *Wall Street*
* 1988: mit den *[[Oscar]]* in de Kategorie *[[Oscar/Best Hööftdorsteller|Best Hööftdorsteller]]* för *Wall Street*
* 2001: mit den *[[Golden Satellite Award]]* in de Kategorie *Best Schauspeler in en Speelfilm, Kummedie oder Musical* för *Wonder Boys*
* 2004: mit den *[[Cecil B. DeMille Award]]*
* 2009: mit den *Pries för’t Levenswark* vun’t *[[American Film Institute]]* 
* 2013: mit den *[[Emmy]]* in de Kategorie *Rutragen Hööftdorsteller in en Minireeg oder Speelfilm* för *Liberace*

## Literatur
* Adolf Heinzlmeier: *Michael Douglas*. Rastatt 1990. ISBN 3-8118-3060-0.
* Hans-Christian Mennenga: Präödipale Helden. Neuere Männlichkeitsentwürfe im Hollywoodfilm. Die Figuren von Michael Douglas und Tom Cruise. transcript Verlag, Bielefeld 2011, ISBN 978-3-8376-1797-9.

## Borns


## Websteden

* Literatur vun un över Michael Douglas in’n Kataloog vun de Düütschen Natschonalbökeree
* Michael Douglas sien Biografie bi WHO’S WHO